Blitsbokke uit halfeind ná tweede neerlaag - Maroela Media
Dit was die eerste keer in die reeks se agt toernooie dat die Blitsbokke nie die eindstryd kon haal nie en 'n geweldige terugslag vir die Blitsbokke se droom om die reeks te wen.
Daar wag nog toernooie in Parys en Londen op die deelnemende spanne.
♦ Die kwarteindstryde was op een uitsondering na vol verrassings met net een van die voorste vier spanne op die reekspunteleer wat, baie naelskraap, na die halfeind gevorder het.
Benewens die Blitsbokke, is Nieu-Seeland deur Kanada uitgeskakel en Fidji deur die VSA. Engeland het, met speeltyd verstreke, 'n skep-strafdoel voor die pale oorgeskop en met 13-12 teen Kenia gewen.
Die Blitsbokke se enigste goeierige nuus Sondagoggend was dat Fidji, wat die hardste in die nekke van die Suid-Afrikaners blaas, ook uitgeskakel is. Hulle het met 19-24 teen die VSA verloor nadat hulle in die doodsnikke 'n verdoelde drie gedruk het om die telling darem beter te laat lyk.
Die maksimum punte wat die Blitsbokke nou op die reekspunteleer in die toernooi kan verdien is 13, maar dan sal hulle hul volgende wedstryd, teen Fidji (10:26), moet wen en daarna die wenner van Nieu-Seeland en Kenia ook moet pak gee.
♦ Die Blitse speel die afgelope drie toernooie, sonder hul beseerdes en die twee wat nou Superrugby speel, nie strykdeur op dieselfde vlak soos voor die vyf verliese nie.
Sondag was dit wéér so. Ná twee goeie (onverdoelde) drieë binne die eerste drie minute deur Shakes Soyizwapi en Cecil Afrika was die Blitsbokke 10-0 voor. Daarna het Australië die eerste keer gevaarlik begin lyk en kort voor rustyd die telling 7-10 ná 'n verdoelde drie gemaak.
Die tweede helfte is deur Suid-Afrika oorheers en 'n goeie drie wat deur Philip Snyman afgerond is het hulle met 17-7 laat voorloop. Maar toe kry die Aussies hulle eerste bietjie besit, sny deur die Suid-Afrikaanse agterlyn en druk naby die hoek (17-12).